section_heading: Životopis
paragraph_text: Henry Hopkins Sibley je rođen 25. svibnja 1816., u Natchitochesu u Louisiani. Sa 17 godina poslan je na vojnu akademiju West Point gdje je diplomirao 1838., i bio stacioniran na teritoriju Novi Meksiko. Sibley je služio u Seminolskom ratu i u ekspediciji protiv Mormona u Utahu, kao i u Američko-meksičkom ratu, gdje je dobio časnički čin i bio odlikovan za hrabrost. Godine 1856., po uzoru na indijanske šatore, patentirao je "Sibleyev šator", u koji se udobno moglo smjestiti 20 vojnika i njihova osobna oprema. 1860. imao je čin bojnika te se borio protiv Navajo Indijanaca u Novom Meksiku.